- Հայաստանի հիմնական մարտահրավերն այս առումով այն է, որ երկիրն այլևս դիտարկվում է որպես երրորդ ուժի բացարձակ ազդեցության գոտի: Իսկ դա շատ վտանգավոր է, հատկապես երբ այդ երրորդ ուժի դեմ այլ՝ հզոր և տարածուն ուժեր են պայքարում: Երբ քո դաշնակիցը քո ոխերիմ թշնամիների հետ նույնպես դաշնակցում է, իսկ դու պատրաստ ես կյանքդ զոհաբերել այդ բարեկամի համար՝ քո զոհ գնալու շանսերը չափազանց մեծ են: Պետք է հասկանալ, որ ռուս-ամերիկյան հակասությունում Հայաստանը թույլագույն օղակ է, որ ինքն իրեն անտեղի հարվածների տակ է դնում՝ ընդդեմ սեփական շահերի: Դա անհեթեթ է, բայց այս պարագայում ունի իր բացատրությունը, որ արդարացում չէ ամենևին: Եվ երբ տուժում է Ռուսաստանը՝ Հայաստանը տուժելու է մի քանի անգամ ավելի, որովհետև մասշտաբներն են փոքր, ծավալները՝ զավեշտալի, իսկ կացությունը՝ ողբալի: Հետևաբար այն, ինչ Ռուսաստանի պարագայում դժվար խոցելի պարիսպ է՝ Հայաստանի դեպքում ծղոտե պատնեշ է, որի հրդեհը կարող է ողջ տունն այրել: